ക്വാറി ദൂരപരിധി ഹൈക്കോടതിയുടെ ഉത്തരവിന് സുപ്രീംകോടതിയുടെ സ്റ്റേ: കേസ് സെപ്റ്റംബര് ഒന്നിന് വീണ്ടും പരിഗണിക്കും ന്യൂഡല്ഹി: ക്വാറികളുടെ ദൂരപരിധി ജനവാസ പ്രദേശത്തുനിന്നും ചുരുങ്ങിയത് 200 മീറ്ററാക്കിയ ദേശീയ ഹരിത ട്രിബ്യൂണലിന്റെ എന്.ജി.ടി. ഉത്തരവ് റദ്ദാക്കിയ കേരള ഹൈക്കോടതിയുടെ നടപടി സുപ്രീംകോടതി സ്റ്റേ ചെയ്തു. കേസ് സെപ്റ്റംബര് ഒന്നിന് വീണ്ടും പരിഗണിക്കും. ജസ്റ്റിസ് എ.എം. ഖാന്വില്ക്കര് അധ്യക്ഷനായ ബെഞ്ച് വിധി മരവിപ്പിച്ചത്. ഇതോടെ, എന്.ജി.ടി.യുടെ ഉത്തരവിന് താത്കാലികമായി വീണ്ടും സാധുത വന്നു. അതിനാല് ഇപ്പോള് പ്രവര്ത്തിച്ചുവരുന്ന ക്വാറികള്ക്ക് ട്രിബ്യൂണലിന്റെ ഉത്തരവ് ബാധകമാകും. സ്വമേധയാ രജിസ്റ്റര്ചെയ്ത കേസിലാണ് ക്വാറികളുടെ ദൂരപരിധി 200 മീറ്ററാക്കിക്കൊണ്ട് എന്.ജി.ടി. ഉത്തരവിട്ടത്. പാറമടകളും സര്ക്കാരുമുള്പ്പെടെയുള്ള വിവിധ കക്ഷികളെയും കേള്ക്കാതെയാണ് ഈ ഉത്തരവെന്ന് ചൂണ്ടിക്കാട്ടിയാണ് ഹൈക്കോടതി അത് റദ്ദാക്കിയത്. കക്ഷികളെ മുഴുവന് കേട്ടശേഷം തീരുമാനമെടുക്കാന് എന്.ജി.ടി.യോട് ഹൈക്കോടതി നിര്ദേശിക്കുകയും ചെയ്തു. ഇതോടെ, എന്.ജി.ടി. വീണ്ടും തീരുമാനമെടുക്കുംവരെ ലൈസന്സ് കാലാവധി നിലനില്ക്കുന്ന ക്വാറികള്ക്ക് പ്രവര്ത്തനം തുടരാമായിരുന്നു. എന്നാല്, ഹൈക്കോടതി നടപടി സുപ്രീംകോടതി സ്റ്റേ ചെയ്തതോടെ എന്.ജി.ടി.യുടെ ഉത്തരവിന് വീണ്ടും സാധുത വന്നു. പാറമടകളുടെ ദൂരപരിധി പുതുക്കി നിശ്ചയിച്ച് എന്.ജി.ടി. പുറപ്പെടുവിച്ച ഉത്തരവ് ചോദ്യംചെയ്ത് സര്ക്കാരും ക്വാറി ഉടമകളും നല്കിയ ഹര്ജികളിലായിരുന്നു ഹൈക്കോടതിയുടെ ഉത്തരവ്. സ്ഫോടനം നടക്കുന്ന പാറമടകളുടെ ദൂരപരിധി ജനവാസമേഖലയില്നിന്ന് 200 മീറ്ററും അല്ലാത്തവയുടെ 100 മീറ്ററുമായി നിശ്ചയിച്ചാണ് ട്രിബ്യൂണലിന്റെ ഉത്തരവുണ്ടായത്. Stories you may Like